TVD พุ่งกว่า 7% กูรูชี้ปีนี้ Turnaround คาด Dividend Yield สูง-แนะซื้อเป้า 2.62 บ.
TVD พุ่งกว่า 7% ล่าสุด ณ เวลา 15.34 น.ราคาอยู่ที่ 2.36 บาท บวก 0.16 บาท หรือ 7.27% มูลค่าการซื้อขาย 58.96 ล้านบาท บล.เมย์แบงก์ กิมเอ็ง ชี้ปีนี้ธุรกิจ Turnaround และคาดการณ์ Dividend Yield สูงกว่า 4% พร้อมแนะนำ "ซื้อ" ราคาเป้าหมาย 2.62 บ.
17 มิ.ย. 2559

ผู้สื่อข่าวรายงานว่า ราคาหุ้น บริษัท ทีวี ไดเร็ค จำกัด (มหาชน) หรือ TVD ณ เวลา 15.34 น.ราคาอยู่ที่ 2.36 บาท บวก 0.16 บาท หรือ 7.27% มูลค่าการซื้อขาย 58.96 ล้านบาท  โดยเปิดตลาดที่ 2.26 บาท ต่ำสุดที่ 2.26 บาท สูงสุดที่ 2.42 บาท
บล.เมย์แบงก์ กิมเอ็ง แนะนำ “ซื้อ” TVD  ราคาเป้าหมาย 2.62 บาท/หุ้น คาดกำไรไตรมาส 2/59 ยังอยู่ในโมเมนตัมเติบโตอย่างน้อย 75% จากปีก่อน ในเบื้องต้นประเมินว่า TVD จะมีกำไรสุทธิอย่างน้อยประมาณ 20 ล้านบาท ซึ่งยังคงให้ภาพ Turnaround ตามที่มองไว้ โดยผลกำไรผลักดันมาจากสินค้าใหม่ที่ทยอยออกมาต่อเนื่อง, การได้ประโยชน์จากอุตสาหกรรมทีวีดิจิตอลที่เริ่มนิ่ง ส่งผลให้ TV rating มีประสิทธิภาพ และ ค่าโฆษณา airtime ลงมาอยู่ในระดับที่ทำธุรกิจได้
รวมไปถึงการจัดการภายในด้วยระบบ IT ที่ช่วยย่นระยะเวลาส่งสินค้าลงได้ 50% ส่งผลดีต่อกระแสเงินสดที่กลับมาหา TVD ที่เร็วมาก กลายเป็น Cash company นอกจากนั้น TVD ยังได้ประโยชน์จากการยกเลิกหน่วยงานต่างๆ ที่สร้างผลขาดทุนออกไปตั้งแต่ปลายปี 2558 อีกด้วย
อนึ่ง TVD ประกาศจ่ายเงินปันผลระหว่างกาลจำนวน 0.07 บาท/ หุ้น กำหนดขึ้นเครื่องหมาย XD 29 มิถุนายน 2559 โดยขนาดเงินปันผลนี้ ถือว่าสูงอย่างมีนัยสำคัญ มีขนาดสูงเท่ากับประมาณการปันผลทั้งปี 2559 ของเรา โดย TVD ได้อธิบายว่า เงินปันผลชุดนี้ส่วนหนึ่งนำมาจาก กำไรสุทธิ 20.5 ล้านบาทใน 1Q59 และ อีก ส่วนหนึ่งมาจากบริษัทย่อย TVD Shopping (TVD ถือหุ้น 65%) อนุมัติจ่ายปันผลขึ้นมาให้ TVD จำนวน 55.5 ล้านบาท จึงส่งผลให้เงินปันผลชุดแรกของปีนี้คิดเป็น Dividend yield สูงถึง 3.1%
ทั้งนี้ ฝ่ายวิเคราะห์ปรับปรุงประมาณการเงินปันผลปี 2559 ขึ้น 33% เป็น 0.09 บาท/ หุ้น เพื่อสะท้อนการจ่ายปันผลที่สูงเกินคาดนี้ ส่งผลให้คาดการณ์ Dividend Yield ปี 2559 ขยับขึ้นเป็น 4.1% ซึ่งจากผลการดำเนินงาน 1Q59 ที่แข็งแรงเกินคาด ผู้บริหารเผยอยู่ระหว่างพิจารณาปรับเป้ารายได้ขึ้นจากเดิม 3.2 พันล้านบาทอีกด้วยภายหลังรายงานงบ 2Q59 นี้ และมองว่าจะทำให้Consensus มีแนวโน้มปรับประมาณการขึ้นด้วยเช่นกัน
 
 